# **Kazus – cavablar**

1. Kənanın əməli AR CM-nin 124-cü maddəsi (ehtiyatsızlıqdan adam öldürmə) ilə tövsif edilməlidir. Kənan həkim olmasına baxmayaraq, vəzifəli şəxs hesab olunmur. Azərbaycan Respublikası Cinayət Məcəlləsinin 308-ci maddəsinin “Qeyd” hisssində nəzərdə tutulmuş “vəzifəli şəxs” anlayışının şərh olunmasına dair Azərbaycan Respublikası Konstitusiya Məhkəməsi Plenumunun 19 iyul 2013-cü il tarixli qərarına əsasən, dövlət və bələdiyyə müəssisə, idarə və təşkilatlarının, habelə digər kommersiya və qeyri-kommersiya təşkilatlarının işçiləri, hüquqi şəxs yaratmadan sahibkarlıq fəaliyyəti ilə məşğul olan şəxslər yalnız hüquqi əhəmiyyət kəsb edən, yəni başqa şəxslər üçün hüquq münasibətlərinin əmələ gəlməsi, dəyişməsi və ya xitam olunması ilə nəticələnən və ya nəticələnə bilən hərəkətlər etdikdə vəzifəli şəxs hesab olunurlar. Kənan kazusda qeyd olunan klinikada sadəcə stomatoloq kimi fəaliyyət göstərmişdir və başqa şəxslər üçün hüquq münasibətlərinin əmələ gəlməsi, dəyişməsi və ya xitam olunması ilə nəticələnən və ya nəticələnə bilən hərəkətlər etməmişdir. Buna görə də Kənan vəzifəli şəxs hesab edilmir.
2. Cinayətin istintaq aidiyyəti prokurorluğa aiddir. Belə ki, AR CPM-nin 215.3.1-ci maddəsində qeyd olunan, yəni ibtidai istintaqı prokurorluq orqanları tərəfindən aparılan cinayətlər arasında 124-cü maddə də təsbit olunmuşdur.

Ərazi aidiyyəti isə Bakı şəhəri Səbail rayonu hesab edilməlidir. AR CPM-nin 216.1-ci maddəsində qeyd olunub ki, ibtidai araşdırma cinayətin törədildiyi yer üzrə (inzibati ərazi vahidi üzrə) aparılır. Cinayətin törədildiyi yer də Səbail rayonu olduğundan ibtidai istintaq Səbail rayon Prokurorluğu tərəfindən aparılmalıdır.

1. AR CM-nin 124-cü maddəsinin sanksiyasında nəzərdə tutulmuş azadlıqdan məhrum etmə cəzasının yuxarı həddi 3 il olaraq müəyyən edilmişdir. AR CM-nin 15-ci maddəsinə istinadən “Ehtiyatsızlıqdan adam öldürmə” az ağır cinayətlər kateqoriyasına aiddir. AR CPM-nin 218-ci maddəsinə görə, az ağır cinayətlər üzrə ibtidai istintaq cinayət işinin başlanmasından ən geci 3 ay keçdikdən sonra başa çatmalıdır. Əgər cinayət işi 01.01.2025-ci il tarixdə başlansa, ibtidai istintaq 01.04.2025-ci il tarixdə başa çatmalıdır.
2. AR CM-nin 124-cü maddəsinin sanksiyasında nəzərdə tutulmuş azadlıqdan məhrum etmə cəzasının yuxarı həddi 3 il olaraq müəyyən edilmişdir. AR CM-nin 15-ci maddəsinə istinadən “Ehtiyatsızlıqdan adam öldürmə” az ağır cinayətlər kateqoriyasına aiddir. AR CPM-nin 158-ci maddəsinə görə, az ağır cinayətin törədilməsinə görə həbs qətimkan tədbiri 3 ay həddində müəyyən edilir.